**În apărarea luminii**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e sete și beau din lumină

Când apa își pierde lucirea,

Din cer cade albă făină

Pe care-o mănânc cu privirea.

Când tu ești plecată departe

Spre cer urc privirea senină,

Nimic azi nu ne mai desparte

Prin raze ce vin să ne țină.

Din tot ce a fost și mai este,

Când lumea devine haină

Atent la culori din poveste

Văd ura ce-mi pare străină.

Când toate apar iar deșarte

Dorințelor le caut vină,

De zarea albastră am parte

Și iarăși renasc din ruină.

Iar soarele-mi va da de veste

Prin nori cu poleială fină,

Furtuna curmând sus pe creste:

Lumină din lumină lină.